b"\n_START_ARTICLE_\nDownton Abbey\n_START_SECTION_\nOm serien\n_START_PARAGRAPH_\nHandlingen i serien er lagt til fiktive Downton Abbey, Jarlen av Granthams herreg\xc3\xa5rd. F\xc3\xb8rste sesong foreg\xc3\xa5r fra begynnelsen av kong George Vs regjeringstid, to \xc3\xa5r f\xc3\xb8r f\xc3\xb8rste verdenskrig, og frem til juli/august 1914. Serien f\xc3\xb8lger livene til den aristokratiske Crawley-familien og dens tjenere._NEWLINE_Highclere Castle i Hampshire ble brukt som Downton Abbey, og tjenernes stuer ble bygd og filmet i Ealing Studios. Landsbyen Bampton i Oxfordshire ble anvendt til utend\xc3\xb8rsscenene (St. Mary's Church og landsbybiblioteket). Den f\xc3\xb8rste serien ansl\xc3\xa5s \xc3\xa5 ha kostet 1 million britiske pund i timen \xc3\xa5 filme, noe som gj\xc3\xb8r den til Storbritannias dyreste TV-serie. Den er ogs\xc3\xa5 det mest popul\xc3\xa6re britiske periodedramaet siden Gjensyn med Brideshead med mer enn 10 millioner seere. Blant skuespillerne finner vi Dame Maggie Smith, Hugh Bonneville samt Elizabeth McGovern.\n_START_SECTION_\nLokalitet\n_START_PARAGRAPH_\nFor b\xc3\xa5de utend\xc3\xb8rs- og mange innend\xc3\xb8rsopptak ble Highclere Castle i Hampshire brukt. Interi\xc3\xb8rscener fra kj\xc3\xb8kkenet, tjenernes v\xc3\xa6relser og flere av de \xc3\xb8vre sovev\xc3\xa6relsene ble bygget og filmet i Ealing Studios i London. Landsbyen Bampton i Oxfordshire ble brukt for \xc3\xa5 filme det meste utend\xc3\xb8rs. St Marys kirke og bibliotek fungerte som inngangen til sykehuset. Scener fra skyttergravene under f\xc3\xb8rste verdenskrig i Frankrike ble filmet i landlige Suffolk n\xc3\xa6r landsbyen av Akenham som ble spesialdesignet for krigsscener.\n_START_SECTION_\nSesong 1\n_START_PARAGRAPH_\nF\xc3\xb8rste sesong Downton Abbey hadde premiere p\xc3\xa5 ITV i Storbritannia 26. september 2010, mens sesongavslutningen ble vist 7. november 2010. Seriens f\xc3\xb8rste sesong ble vist p\xc3\xa5 NRK1 s\xc3\xb8ndagene 2. januar, 9. januar, 16. januar og 23. januar 2011 som dobbeltepisoder. Handlingen i denne sesongen foreg\xc3\xa5r mellom 1912 og 1914, og fordeler seg p\xc3\xa5 sju episoder.\n_START_SECTION_\nSesong 2\n_START_PARAGRAPH_\nAndre sesong av serien hadde premiere i Storbritannia 18. september 2011, mens siste episode ble vist 6. november 2011. I tillegg ble det sendt en \xc2\xabjulespesial\xc2\xbb 25. desember 2011. F\xc3\xb8rste episode i andre sesong ble vist p\xc3\xa5 NRK s\xc3\xb8ndag 30. oktober 2011 mens resten av sesongen ble vist som dobbeltepisoder de p\xc3\xa5f\xc3\xb8lgende s\xc3\xb8ndagene. Julespesialen ble vist 2. juledag (26. desember). Handlingen i denne sesongen foreg\xc3\xa5r mellom 1916 og 1920, og fordeler seg p\xc3\xa5 \xc3\xa5tte episoder samt julespesialen.\n_START_SECTION_\nSesong 3\n_START_PARAGRAPH_\nTredje sesong av serien hadde premiere i Storbritannia 16. september 2012, mens siste episode ble vist 4. november 2012. Igjen ble det sendt en julespesial 25. desember 2012. P\xc3\xa5 NRK ble de tre f\xc3\xb8rste episodene av tredje sesong sendt s\xc3\xb8ndager fra 30. september til 14. oktober 2012, mens de fem siste episodene ble vist s\xc3\xb8ndager fra 28. oktober til 28. november 2012. \xc2\xabJulespesialen\xc2\xbb ble ogs\xc3\xa5 dette \xc3\xa5ret vist 2. juledag. Handlingen i denne sesongen foreg\xc3\xa5r i 1920 og 1921, og fordeler seg p\xc3\xa5 \xc3\xa5tte episoder samt julespesialen.\n_START_SECTION_\nSesong 4\n_START_PARAGRAPH_\nFjerde sesong av serien hadde premiere i Storbritannia 22. september 2013, mens siste episode ble vist 10. november 2013. Ogs\xc3\xa5 fjerde sesong inneholdt en julespesial, som ble sendt 25. desember 2013. I Norge ble sesongen sendt p\xc3\xa5 NRK fra 27. oktober til 15. desember 2013, mens julespesialen igjen ble sendt 2. juledag. Handlingen i denne sesongen foreg\xc3\xa5r i 1922 og 1923, og fordeler seg p\xc3\xa5 \xc3\xa5tte episoder samt julespesialen.\n_START_SECTION_\nSesong 5\n_START_PARAGRAPH_\nFemte sesong av serien hadde premiere i Storbritannia 21. september 2014, mens siste episode ble vist 9. november 2014. I likhet med de \xc3\xb8vrige sesongene inneholdt femte sesong en julespesial, som ble sendt 1. juledag (25. desember 2014). I Norge ble sesongen sendt p\xc3\xa5 NRK fra 28. september til 23. november samme \xc3\xa5r, mens julespesialen ogs\xc3\xa5 i 2014 ble sendt 2. juledag (26. desember 2014). Sesongen vil bli vist i USA fra 4. januar 2015. Handlingen i denne sesongen foreg\xc3\xa5r i 1924, og fordeler seg p\xc3\xa5 \xc3\xa5tte episoder samt julespesialen.\n_START_SECTION_\nSesong 6\n_START_PARAGRAPH_\nSjette sesong hadde \xc3\xa5tte episoder og i tillegg en julespesial. Sesongen ble sendt p\xc3\xa5 ITV 20. september 2015 \xe2\x80\x93 8. november 2015, og avsluttet med en juleepisode 25. desember 2015. I Norge ble sesongen vist p\xc3\xa5 NRK fra september til desember 2015."